Kriminalidadi na São Filipe, stá dexa munísipes preokupadus ku onda di asaltus fetu pá um kuadrilha di menoris.
Na momentu ki sidadi sta resebi txeu turistas ku imigrantes ki stá txiga di monti países ku ilhas pá selebra festa di 1° di maio, autoridadis lokal stá preokupadus ku onda di asaltus ki stá kontisi nês fim di semana, num ason djuntu ku polísia nacional ku moradoris di zona pegadu um kuadrilha di adolesentis ki tá furtaba na kazas ku lojas di sidadi.
Segundu informasons ki asemanaonline trá, és é três menor tudu és suspetus di fazi parti di grupu ki na tardi di domingo, 15, asalta kaza di um imprezáriu na avenida Txada Patu di akordu ku informasons di vizinhus . És grupu di akordu ku fontis és konsigui leba txeu kuzas dês imprezáriu konxedu pá Agnelo, sima komputadoris, mákinas di fotus, telemóvel, televison, entri otus kuzas di txeu valor.
Pá testimunhas ki odja, és tá suspeita má kês menoris li ki tá mora na zona di Beltxés tá furta na txeu otus kazas ku lojas di São Filipe pés bem gasta na festa di munisipiu ku festa di bandera ki sta bem aranka nês semana.
Jornal tenta obi polísia nacional, más ka foi posível, más nu tá prometi kumpanha és kazu y trazi más informasons pá leitoris.
” A Semana/ DYPK”
kea_Latn kea_Latn kea_Latn kea_Latn kea_Latn glg_Latn